<classify> VYUO vikuu mbalimbali nchini, vimeitikia mwito wa Tume ya Vyuo Vikuu Tanzania TCU wa kutangaza udahili kwa awamu ya nne kwa nafasi wazi walizonazo kwa mwaka wa masomo 201819, huku Chuo Kikuu cha Dodoma UDOM kikitangaza kuwapo kwa nafasi 1,688 katika fani mbalimbali 73.Wakati Udom wakiweka wazi nafasi hizo, Chuo Kikuu cha Dar es Salaam UDSM nao wametangaza uwepo wa nafasi katika fani tofauti 36, huku Chuo Kikuu cha Ardhi ARU kikisema fani 19 kati ya 20, bado zina nafasi isipokuwa fani ya Building Economics ambayo imeshajaa.Kwa mujibu wa taarifa kutoka Ofisi ya Naibu Makamu Mkuu wa Chuo, Taaluma, Utafiti na Ushauri ya Udom, iliwataka waombaji wenye sifa kuomba nafasi kwa kuzingatia ufaulu na masomo yao.Hata hivyo, chuo hicho kimetoa fursa ya kutolipa tena ada ya maombi ya kujiunga na chuo kwa waombaji walioomba katika chuo hicho awamu ya kwanza hadi ya tatu na kukosa, kuomba fani zinazoendana na masomo waliyosoma na kuzingatia ufaulu wao.Kwa wale walioomba nafasi na kukosa awamu ya kwanza hadi ya tatu, wakiomba awamu hii hawana sababu ya kulipa tena ada ya kujiunga wanachotakiwa ni kuwa makini kuchagua fani zinazoendana na ufaulu wa masomo yao, ilisisitiza sehemu ya taarifa hiyo ya Udom.Aidha, kwa wale waombaji wapya wanapaswa kufuata utaratibu wa kulipa ada ya maombi ya Sh 10,000 na kisha kufuata utaratibu wa kuomba fani wazitakazo kati ya hizo zilizotangazwa huku baadhi ya fani zikiwa na nafasi hadi 263 na nyingine zikiwa na nafasi moja.Kwa upande wa Udsm, Naibu Makamu Mkuu wa Chuo Utawala, Profesa Bonaventure Rutinwa alisema waombaji wanapaswa kuomba nafasi za masomo katika fani hizo 36 zilizotangazwa, na sio nje ya hizo.Waombaji wazingatie uwepo wa nafasi zilizotangazwa katika fani hizo 36, na sio nje ya fani hizo, kwa sababu hakuna nafasi, alisema Profesa Rutinwa. Akizungumzia zaidi, Profesa Rutinwa aliwataka waombaji pia kuingia kwenye mtandao wa chuo hicho, kuona fani zilizotangazwa na kupata maelekezo jinsi ya kuomba, akisisitiza mwisho wa kutuma maombi ni Jumamosi wiki hii.Akizungumzia nafasi ARU, Mchambuzi Mwandamizi wa Mifumo ya Kompyuta, Edita Temu alisema wamefungua dirisha la nne la maombi ya masomo katika fani zote, isipokuwa fani ya Building Economics ambayo imejaa.Kwa upande wa Chuo Kikuu cha Mtakatifu Augustine Tanzania SAUT, wametangaza uwepo wa nafasi kwenye fani tofauti 14, na kuwataka waombaji wenye sifa kutuma maombi yao kabla ya Oktoba 20, mwaka huu. Katibu Mtendaji wa TCU, Profesa Charles Kihampa ilisema maombi hayo yamefunguliwa kuanzia Oktoba 13 hadi Oktoba 20 mwaka huu, na kuvitaka vyuo na taasisi za elimu ya juu nchini kutangaza programu ambazo bado zina nafasi.  <topic>: kitaifa 